Kleuter sterf ná honde-aanval: ‘Hy was ’n geskenk van God’Christopher van der Merwe saam met sy sussie en ma. (Foto: Verskaf) ’n Gesin van Pietermaritzburg in KwaZulu-Natal is in rou nadat hul kleuter vandeesweek by familievriende se huis deur twee honde aangeval is en later in die hospitaal aan sy beserings beswyk het. Christopher van der Merwe (3) is Dinsdag in die vroeë oggendure in ’n plaaslike hospitaal dood, enkele minute voordat hy na ’n teatersaal geneem sou word vir ’n noodoperasie. Hy het kort vantevore nog na sy pa gevra, vertel sy ma, Christelle, aan Maroela Media. “Hulle kon daardie laaste connection hê.” Christelle vertel dat haar man, Carl, net verlede week met ’n nuwe werk begin het en vriende van die egpaar het ingestem om Christopher vandeesweek smiddae by die dagsorg te gaan haal en na hulle huis te neem voordat Carl hom later ná werk sou kom oplaai. Die Van der Merwe-gesin. (Foto: Verskaf) Christelle het egter Maandagmiddag ’n oproep by die werk ontvang dat Christopher deur die vriende se twee honde aangeval is en ernstige beserings, waaronder aan sy kop en nek, in die proses opgedoen het. “My gedagtes het blank gegaan. Ek het uitgehardloop, maar nie geweet waarnatoe ek hardloop nie. Ek was histeries.” Paramedici is omstreeks 16:32 na die huis in Glenwood ontbied waar Christopher aangeval is. Kapt. Nqobile Gwala, woordvoerder van die polisie, het intussen bevestig dat polisiebeamptes die middag ook na die toneel ontbied is. Die honde was in dié stadium so aggressief dat hulle ook polisiebeamptes bestorm het waarna die diere op die toneel van kant gemaak is. Christelle vertel dat paramedici met haar aankoms op die toneel reeds besig was om Christopher te behandel. Hoewel die seuntjie in dié stadium kon reageer op vrae en sy naam aan paramedici kon bevestig, het die mediese personeel Christelle en Carl daarop voorberei dat Christopher baie ernstige beserings opgedoen het. Hy is op die toneel gestabiliseer waarna hy na ’n hospitaal gehaas is waar dokters onverpoos die kind probeer red het. “Al die dokters en verpleegsters was rondom sy bed en het alles in hul vermoë gedoen om hom te help. Christopher van der Merwe (Foto: Verskaf) “Christopher was onder verdowing, maar die dokters het ons kans gegee om vinnig met hom te praat. Ons kon vir hom sê: Christopher, ons is hier. Ons is lief vir jou. Ons het vir hom gevra of hy ons kan hoor en hy het sy kop geknik. Ons het later gegaan en was by die deur toe Christopher weer na sy pa vra.” Christopher is Dinsdag omstreeks 01:30 oorlede. “Dit was net ’n ongelukkige en tragiese ongeluk,” vertel Christelle nou. “Hy was my klein engeltjie. Hy was ’n geskenk van God. Dit is ook wat sy naam beteken – ’n offerande van God.” Gwala het gesê ’n klag word teen die eienaar van die honde ondersoek terwyl daar ook met ’n geregtelike doodsondersoek begin is.